b"\n_START_ARTICLE_\nMartorell (Manlleu)\n_START_SECTION_\nDescripci\xc3\xb3\n_START_PARAGRAPH_\nEs tracta d'una masia de planta rectangular coberta a quatre vessants. La fa\xc3\xa7ana \xc3\xa9s orientada a migdia i presenta un portal adovellat unit a la finestra del primer pis formant un sol cos fet a base de carreus de pedra picada. Consta de planta baixa i dos pisos. A la part esquerra hi ha un cos de galeries annexionat que ocupa la meitat del tram de ponent de la casa, on el mur es perllonga formant un portal rectangular a trav\xc3\xa9s del qual s'accedeix al barri. \xc3\x89s constru\xc3\xafda amb pedra arrebossada al damunt. Les finestres de la planta baixa i primer pis estan tapiades.La masia actualment est\xc3\xa0 en ruines.\n_START_SECTION_\nHist\xc3\xb2ria\n_START_PARAGRAPH_\n\xc3\x89s un antic mas del qual se'n tenen not\xc3\xadcies des del segle XIII. Es troba esmentat en el fogatge de 1553 de la parr\xc3\xb2quia i terme de Sant Feliu de Torell\xc3\xb3, quan figura Bernat Martorell com a habitant del mas. Al segle XVII el mas fou reformat per Jaume Parrella, tal com indica la llinda de la finestra damunt el portal principal, datada el 1639. Els propietaris actuals s\xc3\xb3n descendents del llinatge Parrella."